section_heading: Životopis
paragraph_text: Nakon North Geelong Warriorsa, kluba u kojem ponajviše igraju hrvatski iseljenici u Australiji prešao je zajedno sa Steveom Horvatom u redove splitskog Hajduka godinu nakon nastupa bilih u četvrtfinalu Lige prvaka. Te sezone cilj je bio ponavljanje prošle, međutim, to se nije ni približno dogodilo. Svejedno, tijekom igranja u Hajduku postao je ljubimac igrača iskažavši se vrlo dobrim igrama koje su mu donijele nagradu Hajdučko srce 1998., poziv u reprezentaciju, te unosan, milijun eura težak, transfer u belgijski Genk. Do danas je Skoko ostao jedini dobitnik Torcidine nagrade rođen izvan granica Hrvatske. <br> U Genku je nastavljen njegov uspon, te je tako 2002. kao kapetan Genka osvojio naslov prvaka države, a kasnije nastupio i u Ligi prvaka gdje pamti dvoboje s madridskim Realom i Romom. Nakon Belgije redovito nastupa za turski Gençlerbirliği s kojim 2004. dolazi do najboljih 16 momčadi Kupa UEFA gdje je nakon produžetaka bolja bila Valencia. Na početku sezone 2005./06. Skoko kao slobodan igrač prelazi u engleski Wigan. U prvih se šest mjeseci nije uspio izboriti za mjesto među prvih 11, te 7. siječnja odlazi na posudbu u niželigaša Stoke.